થોડાં સમય સુધી તો રીયા પથ્થરની મૂર્તિ બની સડક પર ઊભી રહી. નસીબજોગે આ લોકો ઉતાવળમાં રીયાનું પર્સ લેતા ભૂલી ગયા હતા. રીયા વાંકા વળીને પર્સ ઉઠાવી ખભા પર નાખી સડકને કિનારે ચાલવા માંડી. પોતે ક્યાં જઈ રહી છે તેનું પણ તેને ભાન નહોતું. તે વિચારી પણ શકતી નહોતી કે કરણ જેની સાથે તેનો નવ નવ વર્ષથી સંબંધ હતો, જેણે તેના પિતા સાથે લડી-ઝઘડીને તેને મેળવી હતી, તે તેને આવી નિ:સહાય હાલતમાં એકલી છોડીને કાયરની જેમ પલાયન થઈ જશે.